দুুঃখজনক হলেও সত্য, আমাদের দেশে ফুটবলের যে ঐতিহ্য ছিল, তা আজ কেবল ইতিহাসেরই অংশ। একসময় সালাউদ্দিন, এনায়েত, সলিমুল্লাহ, নওশের, কায়কোবাদ, হাফিজ, নান্নু, মঞ্জু, জহির, প্রতাপ, টিপু, সান্টু, গাজী, রামা, ভানু, বাদল রায়, আবুল, মুকুল, কায়সার হামিদ, সালাম, মুন্না, আশিষ, ইউসুফ, জনি, বাবুল, অমলেশ, এমিলি, কানন, সাব্বির, ওয়াসিমদের মতো ফুটবলাররা মাঠ মাতাতেন। আজ আর সেই খেলোয়াড়দের ছায়াও দেখা যায় না। ভুটান, মালদ্বীপের মতো দেশগুলো যখন বাংলাদেশের সঙ্গে চার-পাঁচটা করে গোল হজম করত, এখন তার উল্টোটা হচ্ছে বাংলাদেশের বেলায়। আরো দুঃখজনক হলো, বর্তমানে বাংলাদেশে ছেলেদের কোনো জাতীয় ফুটবল দল নেই। ভাবতেও অবাক লাগছে, প্রায় ২০ কোটি মানুষের এই দেশে ১১ জন ফুটবলারকে খোঁজে পাচ্ছে না বাংলাদেশ ফুটবল ফেডারেশন ও তার নিয়ন্ত্রক জেলা ক্রীড়া সংস্থাগুলো! আমরা আর কত দিন অন্যদের খেলা দেখে তৃপ্তির ঢেকুর তুলব? এ প্রশ্নের জবাব আপাতত তোলা থাক, সংগত কারণেই ফিরে আসি শুরুর কথায়।